রক্ষণাবেক্ষণের কাজ করার সময় রোপওয়ের কেব্‌ল ছিঁড়ে কপিকলে শরীর আটকে গিয়েছিল এক শ্রমিকের। ১০০ ফুট উঁচু স্তম্ভের মাথায় আটকে পড়েন তিনি। আড়াই ঘণ্টা চেষ্টার পর দমকলকর্মীরা উদ্ধার করলেও বাঁচানো যায়নি শিবু সাউ (৫২) নামে ওই ব্যক্তিকে। অশোকনগরের একটি বিনোদন পার্কে রবিবার এই ঘটনা ঘটেছে।
সূত্রের খবর, অশোকনগর-কল্যাণগড় পুরসভা নিয়ন্ত্রিত মিলেনিয়াম সায়েন্স বিনোদন পার্কে ২০০২ সালে রোপওয়ে চালু হয়েছিল। ‘রোপওয়ে অ্যান্ড রিসর্টস প্রাইভেট লিমিটেড’ নামে মিন্টো পার্কের একটি বেসরকারি সংস্থা সেটি চালাত। রোপওয়ে রক্ষণাবেক্ষণের জন্য বছরে গড়ে প্রায় ৪০ হাজার টাকা ওই সংস্থাকে দিত পুরসভা। এদিন সকালে সংস্থার কয়েকজন কর্মী রোপওয়ে রক্ষণাবেক্ষণের কাজ করছিলেন। সেসময় লোহার একটি কেব্‌ল ছিঁড়ে গেলে ওড়িশার বাসিন্দা শিবুর হাত এবং পা কপিকলে আটকে যায়।
ওই কর্মীকে উদ্ধার করতে প্রথমে হাবরার দমকল বিভাগে খবর দেওয়া হয়েছিল। কিন্তু অভিযোগ, উদ্ধারের জন্য প্রয়োজনীয় সরঞ্জামের অভাবে দমকলকর্মীরা ‘ঠুঁটো জগন্নাথে’র মতোই দাঁড়িয়ে ছিলেন। পরে বারাসতের দমকল বিভাগ থেকে ৩০ ফুট লম্বা মই আনা হয়। তবে সেটিও প্রয়োজনের তুলনায় যথেষ্ট ছিল না। এদিকে, যন্ত্রণায় কাতরাতে কাতরাতে উপরে ততক্ষণে নেতিয়ে পড়েন শিবু। শেষপর্যন্ত দমকলকর্মীরা দড়ি বেয়ে উপরে উঠে তাঁকে উদ্ধার করেন। হাসপাতালে নিয়ে যাওয়া হলে চিকিৎসকেরা জানান, তিনি মৃত।
ঘটনায় সংশ্লিষ্ট বেসরকারি সংস্থার বিরুদ্ধে গাফিলতির অভিযোগ উঠেছে। রাতেই অশোকনগর থানায় এ নিয়ে লিখিত অভিযোগ দায়ের করেন স্থানীয় পুরসভার চেয়ারম্যান প্রবোধ সরকার। তাঁর অভিযোগ, রোপওয়ে রক্ষণাবেক্ষণের ব্যাপারে ওই সংস্থা আরও সচেতন হলে এমন ঘটনা ঘটত না। পাশাপাশি, সরঞ্জামের অভাবে দমকলের উদ্ধারে দেরি নিয়েও অনেকে প্রশ্ন তুলেছেন। তাঁদের বক্তব্য, ভবিষ্যতে শহরতলির কোনও বহুতলে আগুন লাগলে দমকলের দাঁড়িয়ে দেখা ছাড়া আর কিছুই যে করার থাকবে না, এদিনের ঘটনা থেকেই তা স্পষ্ট।